A "Ghosts" videóklipje öt perces részlet a hosszabb "Ghosts" filmből. A teljes hosszúságú fiémet Jackson a Cannes-i Filmfesztiválon mutatta be az album reklámkampányának részeként. Az Egyesült Államokban 1996 októberében mutatták be, az Egyesült Királyságban pedig 1997 májusában az Odeon Leicester Square-en. A világ legtöbb országában megjelent videókazettán. A film történetét Jackson és Stephen King írta, és Stan Winston rendezte, történetének alapját az az elszigeteltség adja, amelyet Jackson akkor érzett, amikor 1993-ban egy gyermek molesztálásával vádolták ártatlanul. A klip elnyerte a legjobb videóklipes koreográfiának járó Bob Fosse-díjat.